HNS-ovac Goran Kovačević novi je splitski dogradonačelnik, a da bi tu poziciju preuzeo morat će napustiti mjesto ravnatelja Hrvatske agencije za obvezne zalihe nafte i naftnih derivata (Handa) na koju je imenovan prije godinu dana. Tada je vladajuća koalicija bez previše objašnjenja odlučila smijeniti bivšeg ravnatelja Krešimira Baranovića. Baranović – nestranački dužnosnik, branitelj i bivši tehnički direktor Janafa – vodio je Handu od osnivanja, a imao je važeći ugovor do 2015. godine. U ugovoru je bila sadržana i klauzula o otpremnini od 2 milijuna kuna u slučaju prijevremenog prekida ugovora.

Odlasku uzrok Linić?

Ipak, u Vladi nisu bili zadovoljni njegovim radom, pa su ga smijenili, a da bi agencija za naftne rezerve u budućnosti bolje poslovala na čelo imenovali Kovačevića – ekonomista zaduženog za kredite građanstva u jednoj splitskoj poslovnici Hrvatske poštanske banke.

Doduše, Kovačević nije udovoljavao stručnim uvjetima koji su Statutom Hande bili propisani, pa je imenovan kao vršitelj dužnosti na godinu dana, a odmah pokrenuta i procedura izmjene tog dokumenta koja bi Kovačeviću omogućila višegodišnji mandat. Doduše, to se neće dogoditi, jer je u međuvremenu kao šef splitskog HNS-a Kovačević dogovorio koaliciju sa SDP-om, a za sebe eventualnu poziciju dogradonačelnika. Pokazalo se to dobrom odlukom, pogotovu s obzirom na to da je prije nekoliko mjeseci ministar financija Slavko Linić pretvorio naknadu koju je agencija ubirala iz svake prodane litre motornog goriva izravnim proračunskim prihodom. Pojednostavljeno rečeno, stotine milijuna kuna umjesto u Handu sad se slijevaju izravno u državni proračun, pa je i razumljivo zašto je nekome sada ta pozicija puno manje atraktivna od sinekure drugog čovjeka Splita. Ipak, što taj slučaj govori o kadrovskoj politici Kukuriku koalicije i HNS-a?

Dva milijuna za ustoličenje

Prije godinu dana tvrdilo se da je pitanje čelnika Agencije toliko bitno da vrijedi platiti i dva milijuna kuna otpremnine kako bi se zaposlilo Kovačevića. Pola godine kasnije kandidirali su ga za političku funkciju, zadnjih par mjeseci proveo je u kampanji, a sad odlazi. Tko će ga naslijediti? Ne zna se, jer očito vođenje Hande i nije tako važna pozicija.

No, ako nije, zašto je onda uopće smijenjen Baranović? Dva milijuna kuna potrošeno je na ustoličenje čovjeka koji je godinu dana kasnije napustio poziciju. Ne računajući plaću koju je u tom razdoblju primio, ispada da je svaki dan mandata Gorana Kovačevića na čelu Hande hrvatske građane koštao nešto više od pet i pol tisuća kuna. Valjda će Splićani proći nešto jeftinije.

>>Baldasar uključio Ivaniševića u stručni tim za istočnu obalu